**Kende B. Hanna -** individuálpszichológus, pszichoanalitikus, kiképző terapeuta

**Traumatizált gyerekek a gyerekdráma csoportban**

A bántalmazott, elhagyott, rossznak tartott gyerekek erős kisebbségi komplexustól szenvednek, önértékérzetük alacsony. Az individuálpszichológia játékterápiának, gyermekpszichodrámának mondott csoportterápiája a terapeuták és a gyerekek által közösen kialakított winnicotti virtuális térben (csodavilágban) valósul meg, ahol a terapeuták érzelmi elfogadása és a csoport összetartozás-érzése alakítja ki a közösségi érzést (Gemeinschaftsgefühl-t, Alfred Adler). A gyerekek képzelőerejének mozgósításával a módszer „a szimbólumok hatóerejére” (Didier Anzieu) valamint az akció-katarzisra, a játék hevében átélt indulatok átélésének szerepére épít.

Alapelv mélységesen traumatizált gyerekek esetében: megkímélni őket a traumatizáló helyzetek, események újraátélésétől, beleértve elmesélésüket, amire többnyire nem képesek. A verbalizálás általában növeli szorongásukat, anélkül, hogy megoldást kínálna. Kifejtésük és meghaladásuk (a résilience) a gyerekek által kitalált szimbolikus történetek közös színre hozásával történik, ami lehetővé teszi kijátszásukat, a távolítást és a kibontakozást.

A gyermekpszichodráma dinamikája: a résztvevők útja az elszigeteltségből a csoportszolidaritás átéléséig. Magatartásváltozás: a reaktív agresszió vagy az áldozati szerep helyett mások megsegítőivé válni.

*Esetismertetés:*

1, Elutasított, méhen belül a szülők által bántalmazott kislány résilience-ának, önújjáteremtésének története.

2, Megmenti-e Superman Nemtudlábraállnit?